ประกาศกรมการขนส่งทางบก เรื่อง กำหนดลักษณะ ขนาด สีของแผ่นป้ายเลขทะเบียนรถและการแสดงแผ่นป้ายและเครื่องหมายแสดงการเสียภาษี (ฉบับที่ 2) พ.ศ. 2557
ประกาศกรมการขนส่งทางบก
ประกาศกรมการขนส่งทางบก
เรื่อง
กำหนดลักษณะ ขนาด สีของแผ่นป้ายเลขทะเบียนรถ
และการแสดงแผ่นป้ายและเครื่องหมายแสดงการเสียภาษี
(ฉบับที่ ๒)
พ.ศ. ๒๕๕๗[๑]
 

ตามที่กรมการขนส่งทางบกได้ออกประกาศ เรื่อง
กำหนดลักษณะ ขนาด สีของแผ่นป้ายเลขทะเบียนรถ และการแสดงแผ่นป้ายและเครื่องหมายแสดงการเสียภาษี
พ.ศ. ๒๕๕๔ ลงวันที่ ๑๐ มีนาคม พ.ศ. ๒๕๕๔ ไว้แล้ว นั้น

โดยที่ปัจจุบันกรมการขนส่งทางบกได้ดำเนินการจัดระเบียบรถโดยสารไม่ประจำ
ทางโดยกำหนดให้มีรถโดยสารไม่ประจำทางมาตรฐาน ๒ (จ) (รถตู้ชนิดพิเศษ)
ซึ่งมีลักษณะแตกต่างจากรถโดยสารไม่ประจำทางโดยทั่วไป ดังนั้น
เพื่อให้การจัดระเบียบรถโดยสารไม่ประจำทางดังกล่าวเป็นไปด้วยความเรียบร้อย
สมควรแก้ไขเพิ่มเติมประกาศกรมการขนส่งทางบก เรื่อง กำหนดลักษณะ ขนาด สีของแผ่นป้ายเลขทะเบียนรถเสียใหม่ให้เหมาะสมยิ่งขึ้น
อาศัยอำนาจตามความในมาตรา ๙๐ แห่งพระราชบัญญัติการขนส่งทางบก พ.ศ. ๒๕๒๒
อธิบดีกรมการขนส่งทางบกออกประกาศไว้ ดังต่อไปนี้

ข้อ ๑ ให้เพิ่มความต่อไปนี้ เป็นวรรคสามใน (๑)
ของข้อ ๒ ของประกาศกรมการขนส่งทางบก เรื่อง กำหนดลักษณะ ขนาด
สีของแผ่นป้ายเลขทะเบียนรถและการแสดงแผ่นป้ายและเครื่องหมายแสดงการเสียภาษี พ.ศ.
๒๕๕๔
ในกรณีที่เป็นแผ่นป้ายเลขทะเบียนรถที่ใช้ในการขนส่งไม่ประจำทางมาตรฐาน
๒ (จ) (รถตู้ชนิดพิเศษ) ให้มีลักษณะ ขนาด
เช่นเดียวกับแผ่นป้ายเลขทะเบียนรถที่ใช้ในการขนส่งประจำทาง เว้นแต่พื้นเป็นวัสดุสะท้อนแสงสีขาว
ตัวอักษร THAILAND รหัสจังหวัด ตัวเลขรหัสแสดงประเภทรถขีดระหว่างตัวเลขรหัสแสดงประเภทรถกับหมายเลขทะเบียนรถ
หมายเลขทะเบียน เครื่องหมายเป็นตัวอักษร ขส อยู่ภายในวงกลมตัวอักษรชื่อจังหวัด
และขอบแผ่นป้าย อัดเป็นรอยดุนนูนสีฟ้า

ข้อ ๒ ให้ยกเลิกความใน
(๓) ของข้อ ๒ ของประกาศกรมการขนส่งทางบก เรื่อง กำหนดลักษณะ ขนาด สีของแผ่นป้ายเลขทะเบียนรถและการแสดงแผ่นป้ายและเครื่องหมายแสดงการเสียภาษี
พ.ศ. ๒๕๕๔ และให้ใช้ความต่อไปนี้แทน
(๓) เลขรหัสแสดงประเภทรถ
หมายเลขทะเบียนรถ และเลขรหัสจังหวัดใช้เลขอารบิคโดยหมายเลขทะเบียนรถใช้เลข
๔ หลัก ตั้งแต่ลำดับหมายเลข ๐๐๐๑ ถึงหมายเลข ๙๙๙๙ แล้วเริ่มต้นโดยใช้เลขรหัสแสดงประเภทรถเดิมลำดับถัดไป
เลขรหัสแสดงประเภทรถแบ่งตามประเภทการขนส่ง ดังนี้
(ก) รถโดยสารประจำทาง  ใช้หมายเลขตั้งแต่
๑๐ ถึง ๑๙
(ข) รถขนาดเล็ก  ใช้หมายเลขตั้งแต่
๒๐ ถึง ๒๙
(ค) รถโดยสารไม่ประจำทาง  ใช้หมายเลขตั้งแต่
๓๐ ถึง ๓๕
(ง) รถโดยสารไม่ประจำทาง มาตรฐาน ๒ (จ)
(รถตู้ชนิดพิเศษ)  ใช้หมายเลขตั้งแต่
๓๖ ถึง ๓๙
(จ) รถโดยสารส่วนบุคคล  ใช้หมายเลขตั้งแต่
๔๐ ถึง ๔๙
(ฉ) รถบรรทุกไม่ประจำทาง  ใช้หมายเลขตั้งแต่
๖๐ ถึง ๖๙ และ ๗๐ ถึง ๗๙
(ช)
รถบรรทุกส่วนบุคคล  ใช้หมายเลขตั้งแต่
๕๐ ถึง ๕๙ และ ๘๐ ถึง ๙๙

ข้อ ๓ ประกาศนี้ให้ใช้บังคับตั้งแต่บัดนี้เป็นต้นไป


ประกาศ
ณ วันที่ ๔ พฤศจิกายน พ.ศ. ๒๕๕๗
ธีระพงษ์
รอดประเสริฐ
รองปลัดกระทรวงคมนาคม
(หัวหน้ากลุ่มภารกิจด้านการขนส่ง)
รักษาราชการแทน
อธิบดีกรมการขนส่งทางบก








ปริยานุช/ผู้จัดทำ
๑๗ ธันวาคม
๒๕๕๗

ภีราพร/ผู้ตรวจ
๒๘ มกราคม ๒๕๕๘











[๑] ราชกิจจานุเบกษา
เล่ม ๑๓๑/ตอนพิเศษ ๒๕๓ ง/หน้า ๑๐/๑๕ ธันวาคม ๒๕๕๗